

VLADA REPUBLIKE HRVATSKE

Zagreb, 20. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | **Ministarstvo zaštite okoliša i zelene tranzicije** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | **PRIJEDLOG UREDBE O VIJEĆU ZA VODNE USLUGE** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 74. stavka 3. Zakona o vodnim uslugama („Narodne novine“, broj: 66/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_2024., donijela

**UREDBU**

**O VIJEĆU ZA VODNE USLUGE**

**Članak 1.**

Ovom se Uredbom uređuju unutarnje ustrojstvo stručne službe Vijeća za vodne usluge, okvirni broj službenika i namještenika, način odlučivanja i druga pitanja od značenja za poslovanje Vijeća za vodne usluge (u daljnjem tekstu: Vijeće).

UNUTARNJE USTROJSTVO

**Članak 2.**

U stručnoj službi Vijeća ustrojavaju se:

1. Služba za cijene vodnih usluga, naknadu za razvoj i vrednovanje učinkovitosti poslovanja isporučitelja vodnih usluga
2. Služba za regulatorno računovodstvo i opće poslove.

DJELOKRUG USTROJSTVENIH JEDINICA

Služba za cijene vodnih usluga, naknadu za razvoj i vrednovanje učinkovitosti poslovanja isporučitelja vodnih usluga

**Članak 3.**

Služba za cijene vodnih usluga, naknadu za razvoj i vrednovanje učinkovitosti poslovanja isporučitelja vodnih usluga prati cijene vodnih usluga, cijene posebnih isporuka vode, tarife naknada za razvoj i ključne pokazatelje učinkovitosti poslovanja isporučitelja vodnih usluga; nadzire tarife vodnih usluga, tarife posebnih isporuka vode i tarife naknade za razvoj; izrađuje nacrt metodologije za određivanje cijene vodnih usluga, što uključuje i naknadu za razvoj i nacrt smjernica za primjenu metodologije za određivanje cijene vodnih usluga, što uključuje i naknadu za razvoj; provodi nadzor nad zakonitosti odluka o cijeni vodnih usluga, odluka o cijenama posebnih isporuka vode i odluka o naknadi za razvoj; u okviru tog nadzora; provodi stručnu obradu predmeta iz svog djelokruga; vodi postupke do donošenja akata iz članka 68. stavka 1. Zakona o vodnim uslugama („Narodne novine“, broj 66/19; u daljnjem tekstu: Zakon), uključujući i izradu nacrta akata iz članka 68. stavka 1. Zakona, izrađuje nacrt prethodne suglasnosti na odluku o cijeni posebnih isporuka vode iz članka 47. stavka 4. i članka 52. stavaka 4. i 6. Zakona, izrađuje nacrt odluke o privremenoj mjeri kojom se određuje cijena posebnih isporuka vode u slučaju iz članka 51. stavka 4. i članka 53. stavka 4. Zakona, izrađuje nacrt odluke o privremenoj mjeri kojom se obustavlja od izvršenja ugovor iz članka 11. stavka 5. Zakona; provodi tehno-ekonomsku analizu tarifa vodnih usluga, posebnih isporuka vode i naknade za razvoj te, kad je to nužno, izračunava tarife vodnih usluga, posebnih isporuka vode i naknade za razvoj; vodi zbirku podataka o cijeni vodnih usluga i posebnih isporuka vode i naknadi za razvoj; vodi statistiku predmeta iz svog djelokruga te drugu potrebnu statistiku iz djelokruga službe; izrađuje analize, izvješća, stručne podloge, informacije, sažetke i sl. iz djelokruga službe; prikuplja podatke o učinkovitosti poslovanja isporučitelja vodnih usluga (benchmarking), te provodi prethodnu usporedbu i vrednovanje tih podataka, osim o financijskim pokazateljima; vodi zbirku podataka o pokazateljima učinkovitosti poslovanja isporučitelja vodnih usluga; izrađuje nacrt smjernica iz članka 3. stavka 3. Uredbe o vrednovanju učinkovitosti poslovanja isporučitelja vodnih usluga („Narodne novine“, broj 70/2023; u daljnjem tekstu: Uredba o vrednovanju učinkovitosti poslovanja) te nacrt smjernica iz članka 4. stavka 1. Uredbe o vrednovanju učinkovitosti poslovanja, osim u dijelu koji izrađuje služba iz članka 4. ove Uredbe; priprema stručna mišljenja i objašnjenja odredbi propisa za koje je nadležno Vijeće; provodi prethodno savjetovanje s isporučiteljima vodnih usluga o primjeni propisa za koje je nadležno Vijeće; obrađuje i priprema materijale za prethodno savjetovanje i daje stručnu potporu Vijeću; priprema odgovore i očitovanja na upite, predstavke i pritužbe građana, drugih fizičkih i pravnih osoba o primjeni propisa za koje je nadležno Vijeće; izvršava ovlasti iz članka 68. stavka 2. točke 10. i 12. Zakona; priprema dio izvješća o stanju sektora vodnih usluga i radu Vijeća za vodne usluge, priprema materijale za potrebe komunikacije Vijeća s Hrvatskim saborom, Vladom Republike Hrvatske, ministarstvom nadležnim za vodno gospodarstvo, ostalim tijelima državne uprave, tijelima jedinica lokalne i područne (regionalne) samouprave; izvršava odluke Vijeća za vodne usluge i predsjednika Vijeća za vodne usluge; surađuje s relevantnim međunarodnim institucijama te obavlja i druge poslove iz svoga djelokruga.

Služba za regulatorno računovodstvo i opće poslove

**Članak 4.**

Služba za regulatorno računovodstvo i opće poslove prati financijsko poslovanje isporučitelja vodnih usluga i financijske izvještaje javnih isporučitelja vodnih usluga; prati način vođenja regulatornog računovodstva, a gdje je nužno i općeg računovodstva; prati revizorske izvještaje o poslovanju javnih isporučitelja vodnih usluga i posebne revizorske izvještaje o vođenju regulatornog računovodstva; izrađuje nacrt smjernica za primjenu regulatornog računovodstva; izrađuje nacrt smjernica iz članka 3. stavka 3. te članka 4. stavka 1.Uredbe o vrednovanju učinkovitosti poslovanja, u dijelu koji se odnosi na ključne financijske pokazatelje; provodi prethodnu usporedbu i vrednovanje ključnih financijskih pokazatelja učinkovitosti poslovanja; priprema stručna mišljenja i objašnjenja odredbi propisa za koje je nadležno Vijeće za vodne usluge; provodi prethodno savjetovanje s isporučiteljima vodnih usluga o primjeni propisa za koje je nadležno Vijeće; provodi stručnu obradu predmeta iz svog djelokruga; obrađuje i priprema materijale za prethodno savjetovanje i daje stručnu potporu Vijeću; priprema odgovore i očitovanja na upite, predstavke i pritužbe građana, drugih fizičkih i pravnih osoba o primjeni propisa za koje je nadležno Vijeće; izvršava ovlasti iz članka 68. stavka 2. točke 10. i 12. Zakona te priprema optužne prijedloge i prekršajne naloge za prekršaje odredbi zakona; priprema dio izvješća o stanju sektora vodnih usluga i radu Vijeća za vodne usluge; obavlja i druge poslove koje mu povjeri predsjednik Vijeća; izrađuje analize, izvješća, stručne podloge, informacije, sažetke i sl.; obavlja pravne poslove, financijsko-računovodstvene poslove, poslove upravljanja ljudskim resursima, uredsko poslovanje i logističke (administrativne, tehničke i informacijsko-komunikacijske) poslove za potrebe Vijeća, uključujući stručnu službu i članove Vijeća; Služba izrađuje obrasce pravnih akata, kao i izradu specifičnih pravnih akata; prati pravne postupke koji se vode povodom akata Vijeća u sudovima ili drugim tijelima javne vlasti i koordinira stručnu službu radi odgovarajućeg postupanja; prati objave propisa i nacrta propisa i općih akata, organizira objavu akata Vijeća koji se objavljuju u službenim glasilima; priprema i izvršava financijski plan Vijeća; vodi poslovne knjige; skrbi o financijskom izvještavanju; obavlja računovodstvene poslove; obavlja poslove financijskog upravljanja i kontrole; izvršava isplate po ugovorima i drugim pravnim osnovama; obračunava i izvršava isplate plaća i drugih naknada zaposlenicima; izvršava isplate članovima Vijeća, koji nisu u radnom odnosu u Vijeću; likvidira putne naloge; obavlja poslove planiranja, upravljanja, razvoja i stručnog usavršavanje ljudskih potencijala; provodi postupke zapošljavanja u državnu službu; provodi poslove u vezi radno-pravnih pitanja; provodi poslove zaštite na radu i sigurnosti; prati i analizira poslovne postupke u Vijeću i stručnoj službi; skrbi o urednom i pravilnom korištenju imovine i sredstava za rad; vodi uredsko poslovanje; prati terminsko poslovanje Vijeća i upozorava sve druge sudionike u poslovnim postupcima Vijeća na obveze i rokove; priprema sjednice Vijeća, uključujući vođenje zapisnika i logističku potporu sjednicama Vijeća; koordinira pripremu i izradu konačnog nacrta izvješća o stanju vodnih usluga i radu Vijeća za vodne usluge; provodi postupke javne nabave; vodi protokolarne poslove, skrbi o uspostavi i održavanju jedinstvenog informatičkog sustava; priprema materijale za potrebe komunikacije Vijeća s Hrvatskim saborom, Vladom Republike Hrvatske, ministarstvom nadležnim za vodno gospodarstvo, ostalim tijelima državne uprave, tijelima jedinica lokalne i područne (regionalne) samouprave; izvršava odluke Vijeća za vodne usluge i predsjednika Vijeća za vodne usluge; surađuje s relevantnim međunarodnim institucijama te obavlja i druge poslove iz svoga djelokruga.

OKVIRNI BROJ DRŽAVNIH SLUŽBENIKA I NAMJEŠTENIKA

**Članak 5.**

Okvirni broj državnih službenika i namještenika potrebnih za obavljanje poslova iz nadležnosti Vijeća određen je u tablici koja je sadržana u prilogu ove Uredbe i čini njezin sastavni dio.

NAČIN ODLUČIVANJA VIJEĆA I DRUGA PITANJA

**Članak 6.**

Vijeće odlučuje na plenarnim sjednicama u skladu s poslovnikom Vijeća.

Vijeće odlučuje većinom glasova članova Vijeća, u skladu s poslovnikom, kad postoji kvorum od tri člana Vijeća.

**Članak 7.**

Predsjednik Vijeća može povjeriti potpredsjedniku Vijeća i tajniku Vijeća vođenje pojedinih predmeta, skupine predmeta, određenoga posla ili skupine poslova iz nadležnosti stručne službe.

**Članak 8.**

Predsjednik Vijeća odlučuje o radnopravnim pitanjima zaposlenih članova Vijeća te državnih službenika u stručnoj službi.

**Članak 9.**

Kratica Vijeća u službenoj uporabi, u Republici Hrvatskoj i u međunarodnim odnosima, je VVU.

**Članak 10.**

Vijeće je dužno na svojim internetskim stranicama objavljivati i držati dostupnim:

* odluke Vijeća iz članka 68. stavka 1. točke 2. do 8. Zakona
* stručna mišljenja Vijeća o primjeni zakona i provedbenih propisa, izdanih u skladu s člankom 68. stavkom 1. točkom 9. Zakona i
* stručna mišljenja o provedbi smjernica Vijeća.

**Članak 11.**

Obveza stručne izobrazbe državnih službenika uređena je člancima 104. do 107. Zakona o državnim službenicima („Narodne novine“, br. 155/23 i 85/24).

U primjeni odredbi navedenih u stavku 1. ovoga članka, državni službenici Vijeća dužni su trajno unapređivati znanja, vještine i sposobnosti u specijaliziranim programima teorije ekonomske regulacije cijena infrastrukturnih usluga općenito i vodnih usluga posebno, regulatornoga računovodstva, vrednovanja učinkovitosti poslovanja isporučitelja vodnih usluga te poznavanja vodnoga zakonodavstva Republike Hrvatske i Europske unije.

Državni službenici dužni su, tijekom prve dvije godine od zasnivanja radnog odnosa proći najmanje dvije izobrazbe iz stavka 2. ovoga članka ili najmanje jednu izobrazbu godišnje.

Odredbe stavka 1. do 3. ovoga članka odnose se i na članove Vijeća.

**Članak 12.**

Radom službe rukovodi voditelj službe.

Voditelj službe odgovora za svoj rad predsjedniku Vijeća i tajniku Vijeća.

**Članak 13.**

Na određivanje naziva posebnih radnih mjesta, koeficijenata za obračun plaće i platnih razreda na posebnim radnim mjestima državnih službenika u stručnoj službi Vijeća za vodne usluge primjenjuju se, na odgovarajući način, odredbe propisa kojim su uređeni nazivi radnih mjesta, uvjeti za raspored i koeficijenti za obračun plaće u državnoj službi.

**Članak 14.**

Uz pitanja iz članka 75. stavka 5. Zakona, pravilnikom o unutarnjem redu Vijeća uredit će se poslovna adresa, sastav stručnog kolegija, održavanje radnih sastanaka, način planiranja poslova, tjedni i dnevni raspored radnog vremena, dnevni odmor i uredovno vrijeme te druga pitanja od značaja za ustrojstvo i poslovanje Vijeća, osim onih koja se uređuju poslovnikom Vijeća.

PRIJELAZNE I ZAVRŠNE ODREDBE

**Članak 15.**

Vijeće je dužno donijeti poslovnik Vijeća u roku od 30 dana od stupanja Vijeća na dužnost.

**Članak 16.**

Predsjednik Vijeća dužan je donijeti pravilnik o unutarnjem redu u roku od 30 dana od stupanja Vijeća na dužnost.

**Članak 17.**

Do ustrojavanja Vijeća, u skladu s odredbama Zakona i ove Uredbe, stručnu i tehničku potporu poslovanju Vijeća, uključujući isplatu plaća i materijalnih naknada, korištenje poslovnog prostora i sredstava za rad, privremeno osigurava ministarstvo nadležno za vodno gospodarstvo.

**Članak 18.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

Predsjednik  
Andrej Plenković, v. r.

**OKVIRNI BROJ DRŽAVNIH SLUŽBENIKA I NAMJEŠTENIKA U STRUČNOJ SLUŽBI VIJEĆA ZA VODNE USLUGE**

|  |  |  |
| --- | --- | --- |
|  | **Naziv unutarnje ustrojstvene jedinice** | **Broj državnih službenika i namještenika** |
|  | **SLUŽBA ZA CIJENE VODNIH USLUGA, NAKNADU ZA RAZVOJ** **i VREDNOVANJE UČINKOVITOSTI POSLOVANJA ISPORUČITELJA VODNIH USLUGA** | **7** |
|  | **SLUŽBA ZA REGULATORNO RAČUNOVODSTVO I OPĆE POSLOVE** | **6** |
| **STRUČNA SLUŽBA VIJEĆA ZA VODNE USLUGE - UKUPNO** | | **13** |

**OBRAZLOŽENJE**

Donošenje Uredbe o Vijeću za vodne usluge propisano je člankom 74. stavkom 3. Zakona o vodnim uslugama („Narodne novine“, broj 66/19, u daljnjem tekstu: Zakon), čiji je cilj uspostava Vijeća za vodne usluge (dalje u tekstu: Vijeće) kao stalnoga tijela, sa stručnom službom. Člankom 65. stavkom 1. Zakona propisano je: „Vijeće za vodne usluge je neovisno i nadzorno državno tijelo, osnovano radi osiguranja zakonitosti u području određivanja cijene vodnih usluga iz ovoga Zakona, naknade za razvoj i drugih pitanja iz zakonom određenog djelokruga“. Donošenjem ove Uredbe provode se članci 65. do 77. Zakona.

Zbog značaja koju nadležnosti Vijeća imaju u pravilnoj provedbi članka 9. Direktive 2000/60/EC (Okvirna direktiva o vodama) o povratu troškova od vodnih usluga, Dodatkom Nacionalnog plana oporavka i otpornosti (NPOO), određene su slijedeće ključne etape (M) i ciljne vrijednosti (T), koji su reformski pokazatelji uspješnosti provedbe NPOO-a, odnose se na Vijeće, kako slijedi: U okviru mjere C1.3. R1, ključna etapa 385 - Stupanje na snagu Uredbe o Vijeću za vodne usluge - Q1/2024, Uredba će propisati obveznu objavu odluka regulatora sukladno članku 68., stavku 1. Zakona, obveznu objavu tumačenja Zakona, Zakona o financiranju vodnog gospodarstva i podzakonskih propisa regulatora, obvezu donošenja poslovnika regulatora te obavezno stručno osposobljavanje službenika regulatora. Za ispunjenje mjere C1.3. R1, ciljna vrijednost 386 - Izgradnja kapaciteta regulatora (7) - Q4/2024., Vijeće za vodne usluge zaposlit će barem sedam djelatnika na puno radno vrijeme, ne uključujući imenovane vijećnike.

Ovom Uredbom propisuje se: ustrojavanje stručne službe Vijeća s dvije službe, djelokrug službi, okvirni broj državnih službenika i namještenika, način odlučivanja Vijeća i predsjednika Vijeća, kratica Vijeća, obvezatne objave na internetskoj stranici Vijeća, čime se ispunjava pokazatelj postizanja ključne etape 385 iz Dodatka NPOO-u, obveza stručne izobrazbe državnih službenika, čime se također ispunjava pokazatelj postizanja ključne etape 385 iz Dodatka NPOO-u, rukovodeći službenici i kome odgovaraju, sadržaj pravilnika o unutarnjem redu, prijelazne i završne odredbe, što uključuje rok za donošenje poslovnika, što je i zahtjev ključne etape 385 iz Dodatka NPOO-a.

Prijedlogom uredbe propisuje se i odgovarajuća primjena odredbe propisa kojim su uređeni nazivi radnih mjesta, uvjeti za raspored i koeficijenti za obračun plaće u državnoj službi.